罌粟將成
作者：周紫芝
朝代：宋

paragraphs: 庾郎十飯九不肉，家無斗儲飯不足。
窮兒朝來忽乍富，牆下千罌俱有粟。
只今錦爛花争妍，想見雲翻釡初熟。
一飲醍醐生玉池，再飲沆瀣充朝饑。
味雖似淡中實美，暖能扶老甘歸脾。
黄粱歲割一萬斛，謾飼穀伯如猪肥。
君不見蛾眉仙人家海涯，自種紫芋羮蹲鴟。
尚說人間無此味，天酥酡固不可知。
願借東坡玉糁句，題作此窗罌粟詩。